
1. Preambulum 

1.1. Bevezetés 

Ez a SEPA1 Kártya keretszabályzat2 (továbbiakban “a Keretszabályzat”) meghatározza azokat a magas szintű irányelveket és szabályokat3, amelyek, ha a bankok, kártyarendszerek és más érdekeltek implementálják azokat, lehetővé fogják tenni az európai fogyasztók számára, hogy általános célú bankkártyáikat ugyanolyan egyszerűen és kényelmesen használhassák euróban történő fizetés és készpénzfelvétel bonyolítására bárhol a SEPA zónában, mint ahogy saját országukban teszik. Nem lehet különbség aközött, hogy kártyáikat saját országukban vagy valahol másutt használják a SEPA zónán belül. A továbbiakban nem tarthatók fenn olyan általános célú használatot biztosító kártyarendszerek a SEPA térségen belül, amelyeket kizárólag egyetlen országon belüli használatra, vagy kizárólag határon átnyúló használatra terveztek. 

Az alkalmazkodás a SEPA Kártya keretszabályzathoz (továbbiakban „SCF kompatibilitás”) ezért akkor valósul meg, amikor a jelen Keretszabályzat magas szintű elveinek és szabályainak implementálása megtörténik. 

A SEPA Kártya keretszabályzat szerint egy háromszintű modell alkalmazása szükséges ahhoz, hogy a kártyával indított SCF-kompatibilis fizetési tranzakciók és ATM készpénzfelvételek implementálási folyamata előrehaladjon: 

(i) 
1. Szint - A Keretszabályzat maga. Ez meghatározza azokat a magas szintű elveket, amelyek szükségesek ahhoz, hogy az EPC (European Payment Council - Európai Fizetési Tanács), az Európai Központi Bank és az Európai Bizottság által kifejezésre juttatott elvárásokra erős, piaci alapra helyezkedő válasz szülessen a SEPA felépítését illetően. A dokumentum céljaival a SEPA-ban tevékenykedő bankoknak és kártyarendszereknek egyet kell érteniük annak érdekében, hogy a piaci akadályokat eltávolítsák, és erősítsék az EU-kártyaszektoron belüli versenyt a maguk számára, valamint a technikai infrastruktúrát és fizetési szolgáltatásokat nyújtó szolgáltatók számára.

(ii) 
2. Szint – A kártyarendszerek. A SEPA és a tág értelemben vett európai kártyapiac érdekeit leghatékonyabban a kártyarendszerek közötti erős verseny szolgálja. A meglévő kártyarendszerek SCF kompatibilitási stratégiái és/vagy bármilyen új kártyarendszert vagy védjegyet létrehozni kívánó ajánlatok a versenyszférában gyökereznek. Ezért a Keretszabályzat feladata az, hogy meghatározza, melyek azok a kártyarendszerek, azon belül melyek azok a tagok, melyek azok a kártyarendszerek közötti szövetségek, amelyeknek működniük kell az interoperabilitás és a verseny biztosítása érdekében.

(iii) 
3. Szint - A technikai infrastruktúrát és fizetési szolgáltatásokat nyújtó szolgáltatók. A hatékony és alacsony költségű kártyatranzakció feldolgozás mindenkinek érdekében áll, ezért a szolgáltatók közötti erős verseny nagyon fontos. A Keretszabályzat feladata ezért azon magas szintű elvek rögzítése, amelyek ösztönzik a versenyt és a technikai interoperabilitást. 

A bankkártyák esetében a SEPA célkitűzések egy kétlépcsős folyamaton keresztül érhetők el: 

1 - 
A bankok biztosítják, hogy az(ok) a fizetési rendszer(ek), amely(ek)nek ők is résztvevői, SCF kompatibilitást érjen(ek) el a 3. fejezetben leírtak szerint.

2 - 
A bankok SCF-kompatibilis fizetési termékeket kínálnak ügyfeleiknek a 2. fejezetben leírtaknak megfelelően. 

A fogyasztóknak kínált kártyatermékek egy vagy több védjegy (vagy termékplatform) alapján fogadhatók el a fizetési rendszerekben. Az elfogadó bankok által változatos kombinációkban kínált elfogadói védjegyek közül a kereskedők egyet vagy többet elfogadnak. 

A jelen Keretszabályzat egy EPC határozat, ami lehetővé fogja tenni a bankok, kártyarendszerek és valamennyi érdekelt számára a SEPA irányába történő elmozdulást. Amennyiben a SEPA Ütemtervben (lásd a függelék 4.2.2 pontjában) rögzített célok elérése szükségessé teszi, sor kerülhet további határozatok elfogadására. A jelen Keretszabályzat teljeskörű implemetációját támogató eljárások és szabványok kiegészítése szükség szerint megtörténik.

1.2. A Keretszabályzat célkitűzései

A Keretszabályzat olyan környezet kiépítését tűzi ki célul, amiben sem technikai, sem jogi vagy kereskedelmi akadályok nem állnak útjában annak, hogy a kártyabirtokosok, bankok és kereskedők SCF kompatibilis kártyaterméket választhassanak és használhassanak fizetési célra és bankjegykiadó automata (a továbbiakban: ATM) igénybe vételekor. Valamennyi résztvevőnek olyan helyzetben kell lennie, hogy pusztán értékmegfontolások alapján eldönthesse, kíván-e adaptálni egy adott kártyaterméket vagy védjegyet, és ha így dönt, álljon rendelkezésére teljeskörű támogatás a technikai interoperabilitás vonatkozásában, amit nem korlátoz a páneurópai elfogadás hiánya.

1.2.1. Kártyarendszerek perspektívái 

A jelenlegi helyzet alapján minden országban minden egyes bank különböző nemzeti és nemzetközi kártyarendszerek résztvevője és felhasználója, és mint ilyen, számos opció vagy az opciók számos kombinációja között választhat, ha SCF-kompatibilis kártyaterméket (meghatározás az 1.3.2 pontban) kínál. Ezen opciók például a következők: 

- 
1. opció: a jelenlegi nemzeti kártyarendszer helyett választ egy (vagy több) nemzetközi kártyarendszert – amikor ez utóbbi(ak) SCF kompatibilitással rendelkeznek (lásd a 3. fejezetben); 

- 
2. opció: tevékenységével támogatja egy vagy több nemzeti kártyarendszer fejlesztését oly módon, hogy az(ok) SCF-kompatibilissá váljanak. A többi implementációs opció között ez az, ahol a nemzeti kártyarendszer, ha egyszer már SCF-kompatibilissá vált (lásd a 3. fejezetben), kiterjesztheti tevékenységét a SEPA zóna egészére, vagy szövetségre léphet más, ugyancsak SEPA-kompatibilis nemzeti kártyarendszerekkel, összhangban ugyanezen 1.2.1 pont 3. bekezdésével (ami így kezdődik: „Minden opció esetében szükséges a kártya elfogadás …”). Az ilyen szövetségekben részt vehetnek nemzeti és nemzetközi kártyarendszerek is, feltéve, hogy mindegyikük rendelkezik SCF-kompatibilitással. 

- 
3. opció: egyaránt megjeleníti kártyáin a nemzeti és nemzetközi kártyarendszer védjegyeit (co-brand) – feltéve, hogy mindkettő SCF-kompatibilis (lásd a 3. fejezetben). 

A fenti felsorolás semmilyen preferencia sorrendet nem jelöl, és további opciók is lehetségesek. A fenti opciók 2010. végéig még továbbfejleszthetők, ettől az időponttól a jelen Keretszabályzat hatókörébe eső valamennyi kártyatermék és védjegy SCF-kompatibilitással fog rendelkezni. Az érthetőség kedvéért hangsúlyozni kell, hogy az egyes bankok vagy bankcsoportok által követett gyakorlat a választott opció vagy opciók tekintetében jócskán eltérhet a nemzeti bankközösség által választott opció(k)tól, esetleg azok kiegészítője is lehet. Hangsúlyozni kell továbbá, hogy ugyanazon bank vagy bankcsoport a kártyával indított különböző fizetési tranzakció típusok esetében (ezek leírását lásd az 1.3.2 pontban) párhuzamosan más és más opciót is követhet.

Minden opció esetében szükséges a kártya elfogadás egész Európa szerte történő kiépítésének olyan megoldásokkal való támogatása, mely biztosítja az ügyfelek általi kártyahasználat megfelelő ösztönzését. Ez olyan kihívás, aminek mindazon kártyarendszereknek meg kell tudniuk felelni, amelyek arra aspirálnak, hogy működésüket a teljes SEPA zónára kiterjesszék.

Annak érdekében, hogy szolgáltathassanak a jelen Keretszabályzat hatókörében és megfeleljenek a kártyabirtokosok és kereskedők elvárásainak a SEPA egész területén, az egyes bankoknak el kell dönteniük, melyik opció(ka)t implementálják 2008. január 1-el kezdődően. 2010. végét követően egyetlen kártyaszervezet sem működhet az 1.3.2 pont szerinti POS és ATM tranzakciók szolgáltatása terén, amit kizárólag adott országon belüli működésre terveztek.

A kártyarendszerek tükrözik résztvevőiknek azon kívánságát és igényét, hogy megfeleljenek a fogyasztók és a törvényalkotók elvárásainak. A kártyarendszerek megfelelő időzítéssel biztosítani fogják, hogy kibocsátási és elfogadási szabályaik és gyakorlatuk, valamint az azt támogató szabványok lehetővé tegyék az SCF-kompatibilitást, összhangban a bankok azon döntéseivel, hogy milyen módon implementálják a kártyabirtokosok és kereskedők számára megnyilvánuló SEPA értékeket. Az SCF-hez igazodni kívánó minden kártyarendszer felelős lesz azért, hogy figyelembe veszi-e a nemzeti és EU törvényi előírásokat. 

Az EPC monitorozni fogja a nemzeti közösségeket, miképp teljesítik a fenti célokat a bankok és a kártyarendszerek. 

1.2.2. Kártyabirtokosok perspektívái 

A SEPA kártyabirtokos4 ugyanolyan könnyen, kényelmesen, és azonos feltételek mellett tudjon fizetni (vagy pénzt kivenni) egy adott kártyatermékkel bárhol a SEPA területén. A SEPA kártyabirtokost bátorítani kell, hogy amikor fizet termékekért és szolgáltatásokért, a kártyá(i)t – mint fizetőeszközt - részesítse előnyben pl. a készpénzzel vagy csekkel szemben.

A kártyabirtokos szemében az SCF-kompatibilis kártya használata ugyanolyan kényelmes kell, hogy legyen a SEPA egész területén, mint saját országában. A kártyabirtokosok kártyáikkal természetesen továbbra is hozzáférhetnek azokhoz a hozzáadottértékű termékekhez és szolgáltatásokhoz, amiket a kibocsátók a kompetitív piacon számukra kínálnak. Ezen szolgáltatások egy része csak korlátozott számú szolgáltatási ponton (pl. saját banki ATM-eken) lesz elérhető. 

A különböző fizetési műveletek során a kártyabirtokosok tapasztalatait meghatározó technikai elemek leírását a 3.6.1. fejezet tartalmazza.

1.2.3. Kereskedők perspektívái 

A kereskedők részére lehetővé kell tenni annak megválasztását, melyik SCF-kompatibilis védjegyű kártyá(ka)t kívánják elfogadni, és melyik elfogadó bankkal, elfogadó bankokkal kívánnak szerződni. Ezt a kereskedői választást nem korlátozhatják mesterségesen támasztott jogi, technikai vagy eljárásbeli körülmények, sem pedig a transzparens árinformáció hiánya. Ehelyett a kereskedőnek olyan helyzetben kell lennie, hogy azon érték alapján hozza meg üzleti döntését, amit a kártya elfogadó bankok nyújtani tudnak.

A következetes, egységes kereskedői tapasztalat akkor teremthető meg, ha nincsenek olyan technikai vagy gyakorlati akadályok, amelyek megakadályozzák a SEPA kereskedőt abban, hogy minden SCF-kompatibilis kártyát elfogadjon. A SEPA kártya elfogadó bankok arra fogják ösztönözni a SEPA kereskedőket, hogy annak az SCF-kompatibilis kártyarendszernek, amiben ők tagok, minden kártyáját fogadják el. Az EC 2560/2001 rendelet folyományaként, az SCF-kompatibilis kártyarendszeren belül a SEPA kereskedő azonos (díjat) árat fog fizetni a nemzeti és a SEPA tranzakció elfogadását biztosító bank felé a kártyarendszer azonos típusú fizetési terméke esetében. 

1.2.4. A bankok perspektívái 

A bankszektor SEPA kártya vízióját a Kártya Munkacsoport Megállapítások és Ajánlások című dokumentuma tartalmazza, amit az EPC 2003. júniusi Plenáris Ülése egyhangúlag elfogadott (lásd a függeléket). Ez a vízió jelenleg is érvényben van. 

A bankok EPC tagként, kibocsátóként, elfogadóként, kártyarendszerek és kártyafeldolgozók részvényeseként, szabványosítási testületek tagjaiként betöltött szerepeikben a jelen Keretszabályzatot fel fogják használni arra, hogy a kártyapiacot és saját üzleti tevékenységüket az elsődlegesen nemzeti keretek közül átmigrálják a SEPA-szintű kártyapiacra és üzleti tevékenységre. Egyidejűleg ezt a Keretszabályzatot fogják felhasználni az interoperabilitás, nyitottság és verseny biztosítására a SEPA piacon. Várható, hogy a verseny lesz a piaci fejlődés leghatékonyabb mozgatója, ami előnyös lesz a fizetési szolgáltatások minden felhasználója számára.

A bankok önszabályozás útján kínálnak erőteljes piaci választ azon elvárásokra, amelyeket az Európai Központi Bank és az Európai Bizottság „SEPA-t a polgároknak” vagy „Belső Fizetési Piac” vonatkozásában megfogalmazott. Az EPC tagok elkötelezték magukat arra, hogy SCF kompatibilis fizetési kártya-szolgáltatásokat kínáljanak saját kártyabirtokosaiknak. 

1.3. A Keretszabályzat hatóköre

1.3.1. A Keretszabályzat meghatározása

A jelen Keretszabályzat olyan elveket és szabályokat rögzít, melyek összhangban az EPC alapszabályával, kötelezőek minden bank számára, amelyik EPC-tag. Az EPC tagok elkötelezettsége ezen elvek és szabályok mellett, valamint az implementálás és folyamatos kompatibilitás szoros monitorozása az EPC által meg fogja könnyíteni a fenti célkitűzések megvalósítását az 1.2 pontban leírt opciók keretei között. 

A jelen Keretszabályzat az EPC-irányelvek határozott kinyilatkoztatásaként funkcionál. Abban az esetben, ha fennáll a kompatibilitás hiánya, az EPC saját alapszabálya értelmében (kötelezettség nélkül) tehet olyan lépést, amit jónak lát, de a Keretszabályzat nem szolgálhat jogalapul bankok, kártyarendszerek vagy más személyek között semmilyen cselekedethez vagy kötelezettséghez.

1.3.2. A Keretszabályzat hatálya alá tartozó fizetési kártya tranzakciók 

A jelen Keretszabályzat hatálya a következő jellemzőkkel és sajátosságokkal bíró kártyatranzakciókra terjed ki:

(1) Tranzakció típus: A jelen Keretszabályzat a SEPA területen kibocsátott általános használatra szolgáló kártyákkal, a SEPA területén belül kezdeményezett fizetési műveletekre vagy készpénzfelvételekre terjed ki. A kibocsátók más szolgáltatásokat is kapcsolhatnak a fizetési kártyákhoz, pl. egy hitelkonstrukciót, azonban ezek a szolgáltatások a jelen Keretszabályzat hatókörén kívül esnek. 

Minthogy különböző kártyatermékek léteznek, és a kártya tranzakciók típusai is különböznek, különbözőek lehetnek az üzleti modellek és az interchange díjstruktúrák és –szintek is, továbbá különbözhetnek a kártyabirtokosok és kereskedők számára kínált feltételek, noha ezek kívül esnek a jelen Keretszabályzat hatókörén. 

Az elektronikus pénztárca technológián alapuló nemzeti kártyák tranzakciói kívül esnek a jelen Keretszabályzat hatókörén. 

(2) Devizanem: A jelen Keretszabályzat hatálya a devizanemekre az alábbiak szerint terjed ki:

- kártyaszámla devizaneme: a jelen Keretszabályzat hatókörén kívül esik, 

- és a kártya tranzakció devizaneme: Euró (és bármely „opciós jogú” deviza az EC 2560/2001 Rendelet 9. Cikkelye értelmében), 

- és az elfogadó és kibocsátó közötti elszámolás devizaneme: Euró (és bármely „opciós jogú” deviza az EC 2560/2001 Rendelet 9. Cikkelye értelmében).

(3) Garantált tranzakciók: A félreérthetőség elkerülése érdekében a Keretszabályzat arra a valóságos tényre épít, hogy a card-present [kártya jelen van] típusú kártya tranzakciók garantált tranzakciók, vagyis garantáltak a kereskedő elfogadó bankja számára a vonatkozó kártyarendszer feltételei mellett. Az ilyen kártyás fizetési művelet különbözik a közvetlen terhelési (direct debit) tranzakciótól, ami nem garantált és kívül esik a jelen Keretszabályzat hatókörén.

Jelen Keretszabályzat értelmezésében a távoli tranzakciók5 a kártyarendszerek kínálatának részét képezik, feltéve, hogy a fizetés során megadják a kártyaszámot, megterhelnek egy kártyaszámlát, és a tranzakciót a kártyabirtokos jóváhagyja. 

(4) Technológia támogatás: Összhangban a Kártya Munkacsoport által készített, 2003. júniusi, Megállapítások és Ajánlások című dokumentumban, valamint a kártyacsalások megelőzéséről és visszaszorításáról szóló EPC határozatokban foglaltakkal, a jelen Keretszabályzat leszögezi, hogy az EMV chip, és elfogadói oldalon a PIN továbbra is támogatott technológia. A PIN bevitelt támogató terminál-billentyűzeti infrastruktúra esetén követelmény az, hogy a kibocsátóknak legyen választási lehetőségük. Annak eldöntése, hogy mely kártyák esetében szükséges a PIN használat, a kibocsátók felelőssége. Amikor az egyes bankok és nemzeti közösségek döntést hoznak az Ütemtervvel összefüggésben, a piac csatlakozni fog az EMV bevezetés elindításához. Az is elfogadott, hogy míg a mágnescsík alapú tranzakciók SCF-kompatibilitása 2010 után nem lesz fenntartható, az átmeneti fázisban (2008. január 1. és 2010. december 31. között) ezek is a jelen Keretszabályzat hatálya alá esnek. 2008. január 1.-ig minden kártyarendszer életbe lépteti az EMV migrációt ösztönző felelősség-vállalási szabályait és más, e célt szolgáló intézkedéseket. 

1.4 A Keretszabályzat jövőbeli változása

A jelen Keretszabályzat megfogalmazása figyelembe vette a 2005. 2. negyedévben fennálló jogi, szabályozási, technológiai és általános piaci környezetet. A szándék az, hogy az e Keretszabályzatban megfogalmazott magasszintű elvek és szabályok változatlanok maradjanak legalább 2010. végéig. Mindazonáltal a jelen Keretszabályzat felülvizsgálata szükségessé válhat, ha változások történnek törvényhozási és szabályozási szinten, nevezetesen, de nem korlátozódva az alábbiakra: 

- amikor – és ha – egy új EU törvényt (pl. egy “Belsőpiaci Fizetések Új Jogi Keretei Direktívát” vagy egy Szabályt) felvesznek az EU jogrendbe és illetékességbe (jelenleg: az Európai Parlament és a Európa Tanács útján), 

- amikor ezt a törvényt átveszik a tagállamok, és az befolyásolja törvényalkotásukat (pl. adaptálják a tagállamok nemzeti jogába). Minthogy a (tagállamok általi) lehetséges értelmezési tér, amit a direktíva teremt (ha el is fogadjuk, hogy az Új Jogi Keret Direktíva tervezet azzal az igénnyel lép fel, hogy már kezdetben korlátozza az ilyen teret), és a fordítás problémaköre minden szöveg velejárója, a jelen Keretszabályzat felülvizsgálatát kizárni nem lehet.

A technológia vonatkozásában a jelen Keretszabályzat általánosságban a létező és alapvető technológiák perspektívájából íródott, felülvizsgálat szükségessé válhat ott, ahol az EMV kifejezetten említésre kerül, ha és amikor a fizetési chip technológia fejlődik.

A piaci környezet tekintetében a jelen Keretszabályzat a mai piaci környezetre és piaci szervezetekre tekintettel íródott. Lényeges változás ebben a környezetben vagy a piaci szervezetekben elvezethet a Keretszabályzat felülvizsgálatához.

1.5 Versenyszabályok figyelembe vétele 

A jelen Keretszabályzat elfogadja a kártyabirtokosok és kereskedők, kibocsátók és elfogadók piaci szerepét. Ez azt jelenti, hogy összhangban van a meglévő nemzeti és európai versenyjogi követelményekkel. Előretekintve, egyre nagyobb jelentőssége lesz annak, hogy az európai és nemzeti versenyhatóságok állásfoglalásai között nincs ellentmondás, és ezt minden résztvevő felé kellő időben és megfelelő formában kommunikálják.

A Keretszabályzat implementálása során a bankok és kártyarendszerek felelőssége az, hogy figyelembe vegyék a nemzeti és EU versenyszabályokat. 

1.6 A Keretszabályzat végrehajtása és annak monitorozása 

A Keretszabályzat végrehajtása a bankok és kártyarendszerek felelőssége. Ahhoz, hogy a bankszektor eleget tegyen kötelezettségvállalásának (EPC Ütemterv 2004. december, lásd 4.2.2), a SEPA ügyfelek számára hozzáférhetővé kell válnia a páneurópai fizetési kártyának – egy SCF-kompatibilis kártya – a fent írottak szerint, 2008. január 1-et követően.

A jelen Keretszabályzat EPC Plenáris Ülés általi elfogadását követően az EPC Kártya Munkacsoport megfogalmaz egy kommunikációs tervet, amiben felvázolja, hogy a kártyás fizetési tranzakciók kritikus tömege miképp tehető SCF-kompatibilissá legkésőbb 2008 és 2010 között. 

Összhangban az EPC alapokmányban rögzített elhatározásokkal, célkitűzésekkel és feladatokkal (lásd 4.2.1) valamint azon feladatokkal, amit az EPC tagok az EPC Ütemterv 2004. decemberi elfogadásával – (lásd 4.2.2) - elfogadtak, az EPC kialakítja és működteti a Keretszabályzat bankok és kártyarendszerek általi implementálásának monitorozását. 

2. A SEPA bankok kötelezettségvállalása 

2.1. Bevezetés 

Az idevágó rendelet(ek) EPC Plenáris Ülés általi megszavazása kifejezi az EPC tagok szoros elkötelezettségét a jelen Keretszabályzat hatályossá tétele vonatkozásában. Ez a Keretszabályzat minden, a 2. Banki Direktíva hatálya alá eső bank (továbbiakban „SEPA bankok”) rendelkezésére áll. Azokat a bankszövetségeket, amelyek tagjai az EPC-nek, ugyanez a rendelet kötelezi azon megfelelő lépések megtételére, hogy aktívan keressék és szerezzék meg saját tagbankjaik kötelezettségvállalását a jelen Keretszabályzat rendelkezéseinek implementálására. Az EPC 2004. decemberi Ütemtervében az EPC tagok és európai és nemzeti közösségek számára kijelölt feladatok érvényessége teljes mértékben fennáll. 

Legkésőbb 2008. január 1.-vel kezdődően a SEPA bankok meg fogják kezdeni a SEPA kompatibilis fizetési kártyák forgalmazását, kibocsátását, elfogadását és másformájú feldolgozását. 2010 után valamennyi forgalomban levő általános használatú fizetési kártya SCF kompatibilis lesz. A 2008. január 1. és 2010. december 31. közötti időszak megnevezése „átállási időszak”. 

2.2. A SEPA bankok feladatai és felelősségei 

A jelen Keretszabályzat szövegösszefüggésében, a SEPA bankok, annak érdekében, hogy „SCF-kompatibilisnak” legyenek tekinthetők, és hogy ezt a megfelelést saját hasznukra fordíthassák, alábbi szerepeikben tesznek eleget kötelezettségeiknek: 

2.2.1. EPC tagi minőségben (és/vagy kártyarendszer tagjaként) 

A SEPA bankok vállalják a jelen Keretszabályzat rendelkezéseinek implementálását, és ahol kártyarendszer tagok, a többi tag felé promotálják az abban foglaltakat, annak elérése érdekében, hogy a lehető legszélesebb kör fogadja el ezen rendelkezéseket. 

A SEPA bankok elismerik, hogy a jelen Keretszabályzat egyik alapvető célja a kártyacsalás megelőzése és visszaszorítása a 2003. júniusban elfogadott EPC Megállapítások és Ajánlások című dokumentum szerint. Ebből kifolyólag minden, e Keretszabályzatot támogató bank vállalja a kártyacsalás megelőzését célzó tevékenység támogatását, összhangban a kártya csalásokra vonatkozó EPC határozatokkal.

2.2.2. Kibocsátói minőségben6
2008. január 1.-ével kezdődően azok a bankok, amelyek forgalmaznak és kibocsátanak fizetési kártyákat, SCF-kompatibilis kártyákat fognak kínálni. 2010 után valamennyi forgalomban levő általános használatú fizetési kártya, amit SEPA bankok forgalmaznak és bocsátanak ki, SCF kompatibilis lesz. A SEPA bankok vállalják, hogy a kártyabirtokosok számára minden információt hozzáférhetővé tesznek az SCF kompatibilis kártya termékek előnyeiről.

Az SCF és annak kihatása a kártyás fizetési és készpénzfelvételi tranzakciókra nem gátolja a bankokat abban, hogy a kártyás fizetési funkciók mellett más hozzáadottértéket tartalmazó szolgáltatásokat is kifejlesszenek.

2.2.3. Elfogadói minőségben7
Azon SEPA bankok, amelyek elfogadói ill. annak megfelelő minőségben tevékenykednek, vállalják, hogy 2008. január 1-ét követően opcióként fogják kínálni a kereskedőknek azt, hogy egy vagy akár több SCF kompatíbilis kártyarendszeren belül generált tranzakciókat bonyolíthassanak. A bankok vállalják, hogy a kereskedők számára minden információt hozzáférhetővé tesznek az SCF kompatibilis kártyatermékek elfogadásának előnyeiről, és aktívan reklámozzák feléjük az EMV hitelesítéssel rendelkező terminál üzembehelyezésének előnyeit, ami lehetővé teszi a SEPA kártyák elfogadását. A SEPA bankok vállalják továbbá, hogy az általuk működtetett ATM-ek (közvetlenül vagy közvetve) elfogadják minden olyan kártyarendszer SCF-kompatibilis kártyáit, amelynek tagjai, és azt, hogy kártyafeldolgozó cégeik támogatják a teljes ATM és POS kompatibilitást az 1.3.2 ponttal összhangban.

Azok a bankok, amelyek 2010 végét megelőzően nem SCF kompatibilis és SCF kompatibilis kártyarendszer védjegyeit együtt tüntetik fel kártyáikon (co-brand), kötelesek saját elfogadói ill. annak megfelelő tevékenységük során egyenlő elfogadottságot biztosítani mindkét védjegy esetében, összhangban az EPC SEPA meghatározással8. Biztosítani kell azt, hogy a nemzeti, nem SCF kompatibilis kártyarendszerek szabályzata ne képezzen akadályt az SCF kompatibilis termékek elfogadását illetően.

2.2.4. Kártyarendszer résztvevőjeként 

A SEPA bankok vállalják, hogy kártyarendszer résztvevői szerepük keretei között mindent elkövetnek annak érdekében, hogy a kártyarendszerek igazodjanak a 3. fejezetben megfogalmazott rendelkezésekhez. 

2.2.5. Szabványosító testület tagjaként 

A bankkártyák esetében a SEPA célkitűzések a lehetőség szerinti legnagyobb mértékben azáltal érhetők el, hogy nyílt és szabadon hozzáférhető szabványokat alkalmaznak, amelyek mindenki számára rendelkezésre állnak a kártyás fizetés értékláncában. Ha szükséges, a SEPA bankok mindamellett vállalják, hogy részt vesznek az érintett szabványosítási testület(ek) munkájában, amelynek tagjai (közvetlenül vagy a kártyarendszeren keresztül), annak érdekében, hogy eltávolítsanak minden technikai akadályt, ami megakadályozza a konzisztens fogyasztói tapasztalatszerzést vagy a versenyt.

2.3. A Keretszabályzat igazgatása

2.3.1. Szellemi tulajdon 

Az EPC tagok, akik közvetlenül az Európai Fizetési Tanácsban (EPC), vagy közvetve valamely Európai Hitelszektor Szövetségben és/vagy egy nemzeti bankszövetségben képviseltetik magukat, elismerik, hogy az EPC birtokolja a jelen Keretszabályzathoz fűződő szellemi tulajdoni és szerzői jogokat. Az EPC további lépéseket tehet e jogbirtoklás formálissá tételére.

2.3.2. A Keretszabályzat támogatása, karbantartása és változtatásának döntéshozatali folyamata 

Az EPC az a testület, amely felelős a jelen Keretszabályzat népszerűsítéséért. Az EPC tagok a nemzeti és nemzetközi kártyarendszerek igazgatóságaiban támogatni fogják a Keretszabályzatot és az EPC által elfogadott bármely szabvány(ok) átvételét. Ugyancsak reklámozzák az SCF-et a feldolgozók, a harmadik szereplők és a szállítók felé. 

A jelen Keretszabályzat karbantartásáért felelős testület az EPC Kártya Munkacsoport. Nevezetesen, ebben a minőségében kötelezni fogja az OITS Támogató Csoportot, hogy azon szabványosító testületekben, amelyek be vannak vonva a jelen Keretszabályzathoz csatlakozó kártyarendszerek működtetéséhez szükséges szabványok fejlesztésébe és karbantartásába, mozdítsa elő az idevágó szabványosítási munkát. 

2.3.3. A Keretszabályzat implementálási folyamatának monitorozása 

Az EPC alapokmányán keresztül az EPC tagok megerősítették azon szándékukat és akaratukat, hogy a lehető legnagyobb mértékben, önszabályozás révén formálják a SEPA-t. Ezen kinyilvánított szándék és akarat folyományaként az EPC tagok elfogadják felelősségüket azért, hogy a csatlakozó kártyarendszerek útján aktívan monitorozzák a jelen Keretszabályzat implementálási folyamatát. Az EPC létre fog hozni egy mechanizmust ezen felelősségük ellátására, teljes összhangban a szükséges titokvédelmi és versenyjogi követelményekkel. Ez a mechanizmus egyebek mellett azon követelményeket is meghatározza, amelyek lehetővé teszik a kártyarendszerek számára, hogy maguk határozzák meg a Keretszabályzattal kialakított kezdeti és folyamatos kompatibilitásukat.

Az EPC a jelen Keretszabályzatot bemutatja a kártyarendszereknek formális elfogadás és implementálás céljából. A nemzetközi és nemzeti kártyarendszerek, valamint nemzeti bankközösségek egyidejűleg felhívást kapnak, hogy 2005. végéig nyújtsák be az EPC-nek arra vonatkozó tervüket és kötelezettségvállalásukat, miképpen fogják implementálni a jelen Keretszabályzat rendelkezéseit.

Az EPC a kialakítandó működési szabályok révén betölti azt a szerepét, hogy teljes összhangban a szükséges titokvédelmi és versenyjogi követelményekkel monitorozza az SCF kompatibilitást. Az EPC nem visel felelősséget semmilyen tényállásért vagy mulasztásért (ideértve akármilyen „súlyos hibát”) egyetlen EPC taggal, bankkal, kártyarendszerrel, fogyasztóval vagy más személlyel szemben sem, szerepének ellátása során. 

3. A kártyarendszerek kötelezettségvállalása

3.1. Bevezetés 

A jelen Keretszabályzat implementálás céljából ismertetésre kerül a kártyarendszerek számára. A kártyarendszerek tudomásul fogják venni a SEPA bankok megállapodását, miszerint azok, a 2010-et követően nem SCF-kompatibilis kártyarendszerek általános használatú bankkártyáit nem terjesztik és nem bocsátják ki kártyabirtokosok részére. A jelen Keretszabályzat adaptálása a SEPA-ban tevékenykedő kártyarendszerek által egy olyan döntés, amit e kártyarendszerek résztvevői hoznak, és ami tükrözi fogyasztóik igényeit és viselkedését, valamint stratégiájukat és üzleti céljaikat. A jelen Keretszabályzat teljeskörű adaptálása ugyanakkor szükséges feltétele annak, hogy a kártyarendszer „SCF kompatibilissá” nyilváníthassa önmagát. 

A kártyarendszereknek bizonyítaniuk kell, hogy elfogadják a jelen Keretszabályzat követelményeit, ennek érdekében formális választ kell küldeniük az EPC részére, ami tartalmazza a jelen Keretszabályzat rendelkezéseivel kapcsolatos kötelezettségvállalásukat, és különösen, a benyújtott implementációs tervet (lásd 2.3.3). Az ilyen válasz és az implementációs terv benyújtása, ami megfelel a Keretszabályzatban rögzített időütemezésnek, feljogosítja a kártyarendszereket arra, hogy önmagukat „SCF kompatibilisnek” minősítsék9. 

3.2. A kártyarendszerek szabályozásával szembeni követelmények 

3.2.1. Kártyaszervezetek és tevékenységek 

Az SCF kompatibilissá válni kívánó bármelyik kártyarendszer biztosítja, és igazolni fogja, hogy az SCF kompatibilitás útjában álló jogi és kereskedelmi korlátokat ténylegesen eltávolította. A kártyarendszerek visszaigazolják az EPC felé a jelen Keretszabályzattal való egyetértésüket és benyújtják implementációs ütemtervüket. A kártyarendszerek továbbá az EPC rendelkezésére fogják bocsátani a monitorozási célból időről időre igényelt információkat. 

3.2.2. Tagság, licencek, szerződések, árképzés alapelvei, üzleti modell, működtetés minősége 
a) Tagság: 

Ahhoz, hogy megfeleljen a jelen Keretszabályzat rendelkezéseinek, minden kártyarendszer köteles lehetővé tenni a bankok tagként való felvételét transzparens és diszkriminációmentes kritériumok alapján. Különösen, ezek a kritériumok a továbbiakban nem tehetnek különbséget bankok között azon az alapon, hogy a felügyeletük ugyanabban az országban történik-e, mint ahol a kártyarendszert bejegyezték, vagy a bank más SEPA országok felügyeleti szerveinek ellenőrzési hatásköre alá tartozik, és más SEPA országokban folytat üzleti tevékenységet.

b) Licencek:

Valamennyi SEPA bank egyetlen licenc alapján kell, hogy kínálni tudja minden kártyarendszer alap-kártyatermékét a SEPA egész területén anélkül, hogy az egyes SEPA országokra vonatkozó egyedi engedélyeket be kellene szereznie. A licenc érdekében a „bankcsoportokon” belüli „on us” tranzakciókat - beleértve a „határokon áthaladó on us” tranzakciókat - minden kártyarendszerben azonos módon kell kezelni az országon belüli „on us” tranzakciókkal. A jelen Keretszabályzat alkalmazásában az „on us” magában foglalja a kártyarendszerek közvetlen és közvetett résztvevői által alkotott közösségeket, utóbbiak egy kijelölt résztvevő felelősségi körén belül veszik igénybe ugyanazon szolgáltatás(oka)t. 

Ha a bank kívánsága a csak kibocsátásra szóló licenc, azt is meg kell kapnia a SEPA egész területén. Ha a bank célja a csak elfogadásra szóló licenc kérelmezése, ugyancsak meg kell kapnia a SEPA egész területére.

c) Szerződés: 

Bármely szerződés, amit kártyarendszer köt egy forgalmazóval, kibocsátóval, elfogadóval ill. annak megfelelő másik féllel, olyan jog hatálya alá kell, hogy essen, ami szilárd és biztos, általánosan alkalmazott és ismert a SEPA-n belül, mint pl. bármely EU tagállam jogrendszere.

d) Kártyarendszerek árképzésének alapelvei: 

A kártyarendszerek vállalják, hogy résztvevőik számára SEPA szintű, transzparens árképzési struktúrát kínálnak („kártyarendszer díjak”), ami törekszik arra, hogy elősegítse nagyobb számú bank részvételét. Ebben az összefüggésben a “transzparens” azt fogja jelenteni, hogy az így díjazott szolgáltatás vagy tevékenység természete egyértelmű a kártyarendszer résztvevői és felhasználói számára: a különböző természetű szolgáltatásokra vagy tevékenységekre vonatkozó árak nem mutathatók be csomagárként10. 

Bár a kártyarendszerek tagsági és licencdíjai tükrözik a márkába fektetett beruházásokat, nyilvánosnak kell lenniük a verseny számára. A SEPA-n belül nem tehető különbség a „nemzeti” szolgáltatások és “határokon átnyúló” szolgáltatások között.

e) Nyílt üzleti modell: 

Minden kártyarendszer köteles úgy kialakítani üzleti modelljét, hogy az lehetővé tegye a SEPA bankok diszkriminációmentes részvételét stabil üzleti feltételek mellett, és ami feljogosít a jelen Keretszabályzat elveihez való csatlakozásra.

f) Működtetés minősége: 

Minden kártyarendszer köteles hozzáférhetővé tenni résztvevői – és igény esetén a felügyelet – számára a működtetés minőségére vonatkozó benchmark eredményeket, valamint a kapcsolódó minőségpolitikát. 

3.2.3. A kártyarendszer irányítás elválasztása a feldolgozástól és egyéb funkcióktól

Az SCF-kompatibilis kártyarendszer olyan rendszer, ami lehetővé teszi a különböző funkciók szétválasztását, ugyanakkor kártyatermékenként azonos díjazást alkalmaz az azonos típusú, nemzeti euró és SEPA tranzakciók esetében. A SEPA kártyarendszerben a védjegyek irányításának és menedzsmentjének elválasztása a működtetéstől, amit a SEPA kártyarendszeren belüli szolgáltatók és az infrastruktúra lát el, kötelező. A kártyarendszer kínálhat további szolgáltatásokat is (pl. feldolgozási szolgáltatások), de ezek igénybevételét nem lehet kötelezővé tenni. 

A kártyarendszerek szabályai nem követelhetik meg a részvétel feltételeként valamely konkrét feldolgozási szolgáltató (pl. hálózati szolgáltatás, autorizáció, átkapcsolás, klíring, kiegyenlítés) igénybevételét. Hasonlóképpen, az SCF kompatíbilis kártyarendszerek nem tehetik kötelezővé azt, hogy a hitelesítések bármelyikét csak a saját hitelesítő szervezet végezhesse. Ez, mindazonáltal nem jelenti azt, hogy a kártyarendszerek nem írhatnak elő legitim kockázatkezelési követelményeket. 

3.2.4. Kereskedői elfogadás 

A kártyarendszer köteles biztosítani azt, hogy a kereskedők (és az ATM tulajdonosok) ne legyenek akadályoztatva egyetlen más SCF kompatibilis kártyarendszer bankkártyáinak elfogadásában sem. 

3.3. Interchange díjak11 (bankközi jutalék) képzésének alapelvei 

Az interchange díjak szükségessége a kártyaüzletág működése és fejlődése előmozdítójaként, és az egymással versenyző bankok stabil együttműködése eszközeként bebizonyosodott. Míg az alapértelmezett multilaterális interchange alapelvek általánosan használtak, alternatív interchange megállapodások nincsenek eleve kizárva, feltéve, hogy összhangban vannak az európai versenyszabályokkal vagy hivatalos állásfoglalásokkal. 

Minden kártyarendszer egyben az a kompetens testület, ami felelős saját interchange díjaiért, és ezen díjak jogosságáért a különböző termékplatformok esetében. Az interchange díjak kompenzálják a résztvevő bankokat a kártyás fizetési rendszerben. 

Abban az esetben, ha a SEPA térségen belül, helyi vagy nemzeti szinten egy SEPA kártyaszervezet több tagbankja a SEPA térségére elfogadott alapértelmezett értéktől eltérő interchange díj alkalmazásában állapodik meg, minden egyéb, az adott országban működő SEPA bank jogosult lesz erre a helyi vagy nemzeti szintű interchange díj alkalmazására. 

3.4. Kötelezettségvállalás csalás megelőzésre 

A kártyarendszerek tudomásul veszik, hogy a kártyacsalások megelőzése és visszaszorítása a jelen Keretszabályzat hatáskörébe esik. Következésképp minden csatlakozni kívánó kártyarendszer hozzájárul a megelőzési tevékenység támogatásához, összhangban az EPC kártya csalásokra vonatkozó rendelkezéseivel. 

Nevezetesen, valamennyi kártyarendszer be fog vezetni felelősség átvállalási szabályt a mágnescsík-alapú és EMV-alapú tranzakciók között, és egyéb ösztönző módszerekkel is serkenti az EMV migrációt. 

A kártyarendszerek kötelezik magukat aggregált csalási statisztikák szolgáltatására egy csalásellenes adatbázis céljaira, – ami lefedi a „nemzeti” és SEPA szintű tranzakciókat egyaránt –amit EPC védnökség alatt fejlesztenek, és aminek az üzemeltetését egy semleges és biztonságos harmadik szereplő fogja ellátni, a SEPA titokvédelmi hatóságok felhatalmazásával. 

3.5. Tranzakció engedélyezés a kibocsátó által

A kibocsátónak minden tranzakciót engedélyeznie kell, akár on-line vagy off-line, utóbbit a chip révén. A csak off-line módban működő terminálok kivételt képeznek, és csak olyan környezetben használhatók, ahol a SEPA racionalitás az on-line terminál alkalmazását lehetetlenné vagy gazdaságtalanná teszi. A kibocsátó dönti el, hogy engedélyezi-e kártyabirtokosainak a kártyahasználatot off-line környezetben. 

3.6. Az interoperabilitás alapelvei

3.6.1. Kártyabirtokosi tapasztalatok 

A kártyarendszereknek elő kell mozdítaniuk és meg kell könnyíteniük a kártyabirtokosok számára, hogy konzisztens tapasztalatokat szerezzenek a SEPA egész területén a fizetési és készpénzfelvételi szolgáltatások vonatkozásában. Ahol ugyanaz a kártya több fizetési alkalmazást hordoz, és ugyanaz a terminál ezeket mind támogatja, a kártyabirtokos választja meg, melyik fizetési applikációt fogja használni. A POS és ATM műveletek bonyolítása során a kártyarendszer nem teheti kötelezővé egy bizonyos fizetési alkalmazás használatát.

A kártyabirtokosoknak nyújtott kényelem minimumát a vásárlás helyén, ATM-eknél és felügyelet nélküli termináloknál szerzett egységes tapasztalat-szerzés jelenti. Minden kártyarendszer meghatározza az alapvető tranzakció-áramlási útvonalat. Minden ATM felkínálja az angol nyelvet, a nemzeti nyelvet, és az ATM tulajdonos által fontosnak tartott más nyelve(ke)t. 

3.6.2. Kereskedői tapasztalatok 

Egyazon kártyarendszeren belül egy terminál elegendő kell, hogy legyen a több SEPA elfogadóval ill. azzal egyenértékű féllel történő kapcsolatba lépéshez. A terminálnak képesnek kell lennie több kártyarendszer támogatására. A kereskedők nem korlátozhatók abban, hogy elfogadó bankot ill. e szerepet betöltő partnert váltsanak, sem abban, hogy egynél több kártyarendszer kártyáit elfogadhassák. Az elfogadó bank, ill. ennek megfelelő másik fél, minden kártyarendszerben nyitott kell, hogy legyen a versenyre az elfogadók ill. ennek megfelelő felek között. Mindazonáltal a kereskedő ugyanazt az elfogadót vagy annak megfelelő szolgáltatót kell, hogy igénybe vegye egy adott tranzakció engedélyezéséhez, klíringjéhez és kiegyenlítéséhez.

3.6.3. Szabványosítási tevékenységek 

Az európai bankszektor továbbra is hozzá fog járulni az olyan nemzetközi szabványosítási tevékenységhez, mint amilyen az EMVCo által saját maga számára végzett szabványosítási munka. Az EPC meg fogja vizsgálni, hogy van-e az ilyen kapcsolatok között olyan, amelynek hivatalossá tétele további intézkedést igényel. 

A szabványosítási tevékenységen belül el kell végezni a szabványosítási területek magas szintű beazonosítását. Ezen szabványosítási tevékenység felbecslésére, kezdeményezésére vagy intenzívebbé tételére a jelen Keretszabályzat elfogadását követően kerül sor, megfelelő SEPA specifikus irányítás mellett. 

A szabványosítás üzleti esetelemzései a széleskörű elfogadás és/vagy költségcsökkentés problémájára irányulnak, és az implementáció tervezésekor számításba kell majd venni az érintett terminálok nagy számát, valamint a megtérülési ciklust.

3.6.3.1 Az interoperabilitás szükséges területei 

Annak érdekében, hogy a jelen Keretszabályzat céljai elérhetők legyenek, SEPA szintű interoperabilitást kell biztosítani az alábbi 4 területen: 

- kártyabirtokos és terminál közötti interfész, 

- kártya és terminál (EMV), 

- terminál és elfogadó banki interfész (protokoll vagy minimum követelmény), 

- elfogadó és kibocsátó bank közötti interfész, beleértve a hálózati protokollokat (autorizáció és klíring). 

Az ilyen interoperabilitás lehetővé teszi, hogy a jelen Keretszabályzatban lefektetett különböző kártyaüzleti piaci megoldások létezhessenek. Ez a Keretszabályzat nem tűzte ki céljának egyik opció vagy infrastruktúra kötelezővé tételét sem.

3.6.3.2 Szertifikációs alapelvek

A terminálok, kártyák és hálózati interfészek általános szertifikációs eljárása a 2.3.2 fejezetben leírt alapelvekkel párhuzamosan kerülnek meghatározásra. A kártyarendszerek kötelezik magukat az így kialakított eljárás támogatására. Ezen eljárás során egy akkreditált testület által hitelesített bármelyik kártya, terminál vagy/és hálózati interfész a SEPA egész területén használható. A hitelesítési (szertifikációs) szolgáltatást nyújtó szervezet kívül van minden kártyarendszeren, és munkáját kártyarendszereken keresztül végzi. 

3.6.3.3 Terminálhitelesítés 

A kártyarendszerek kötelezik magukat, hogy igény esetén a SEPA bankok és kártyarendszerek számára hozzáférhetővé teszik terminálbiztonsági követelményeiket. A típusengedélyezés tekintetében a kártyarendszerek között kölcsönös elismerés lesz érvényben. Valamely SEPA országban egy hitelesítő testület által SEPA tranzakciókra hitelesített bármely terminál használható a többi SEPA országban is SEPA kártyák elfogadására, minden SCF kompatibilis kártyarendszerben. Nem állhat fenn semmilyen helyi korlátozó követelmény. A kártyarendszerek továbbra is végezhetnek hitelesítést követő engedélyezést. Ugyanakkor a piacra lépés megakadályozása érdekében a kártyarendszerek nem tarthatják vissza az engedélyeket. 

3.6.3.4 Kártyarendszer szabályok

A kártyarendszerek kötelezik magukat azon területek megvizsgálására, és ahol lehetséges, azok ismertetésére, amelyek az ő szabályaik szerint konvergencia területek, ahol vannak nem versenyszerű elemek. Ezáltal SEPA szinten megteremtődnek a közös alapszabályok, és további hozzájárulás történik a konzisztens fogyasztói tapasztalatok kialakulásához. 

Az EPC monitorozni fogja ezt a konvergencia folyamatot. 

3.7. Piac statisztikák

A jelen Keretszabályzat hatálya alatt a kártyarendszerek kötelezik magukat, hogy olyan statisztikai adatszolgáltatást nyújtanak az Európai Központi Bank részére, ami a Bank által meghatározott feltételek mellett, a Bank számára lehetővé teszi, hogy az európai kártyapiacról rendszeres időközökben megjelentessen egy átfogó és pontos képet – és ami, ahogy mondani szokás, egyaránt megfelel a piaci transzparencia követelményeinek és a versenyhelyzetnek. 

4. Függelékek

4.1. Kártyákra vonatkozó EPC határozatok – A bankszektor víziója 

4.1.1. Kártyára vonatkozó EPC határozatok

- 0262/03 Határozat (elfogadva 2003. június 3.-án) a Kártya Munkacsoport által készített, Megállapítások és Ajánlások [Cards Working Group Findings and Recommendations] című dokumentum jóváhagyása (Doc 0089/03 Version 1.0), 

- 0381/03 Határozat (elfogadva 2003. december 10.-én), “kártyacsalások megelőzéséről és visszaszorításáról Európa-szerte”. 

4.1.2. A bankszektor víziója 

Ez egy kivonat a Kártya Munkacsoport által készített, 2003. júniusi Megállapítások és Ajánlások című dokumentumból, amit az EPC Plenáris Ülés hagyott jóvá: 

“Megfelelni a biztonságos, kényelmes, átlátható és értékarányos árakat felszámító, kártyaalapú fizetési megoldásokhoz fűződő (fogyasztói, kereskedői) ügyfél-várakozásoknak, amelynek során a megoldások erősítik a széleskörű elfogadást, és azonos módon alkalmazhatók mindenütt az Egységes Euró Fizetési Övezetben (lásd a definíciót a jelen anyagban), támogatást nyújtva a mind jobban és jobban elektronikus fizetési formákra alapozott, növekvő hatékonyságú gazdaság számára. 

Az EPC tagok teljes mértékben elfogadják, hogy a kártya igen fontos üzlet a bankok számára. Elkötelezettek a tekintetben, hogy a fogyasztói érték probléma hadrendbe állításán keresztül valósítják meg ezt a víziót, és ennek során a lehető legnagyobb mértékben hasznosítják a globális elfogadást kínáló jelenlegi nemzetközi kártyarendszereket. 

Ezt az egységes európai kártyapiacot kártyaszektor szinten, ideértve a globális kártyarendszereket valamint a belföldi kártyarendszereket, nem versenytémákban, összehangolt tevékenységek teszik lehetővé és erősítik meg az Európai Központi Bankon, euró-rendszeren, az Európa Tanácson és kormányokon, valamint a kártyaelfogadókon12 keresztül, különös figyelemmel az alábbiakra:

- Csalásmegelőzés és visszaszorítás, 

- Nyitott és versenyorientált kártyapiac, ami támogatja a széleskörű kártyahasználatot, 

- Az európai intézmények jogalkotásra és szabályozásra vonatkozó ajánlásaira válaszoló koherens jogalkotás és szabályozás, ami preferálja az önszabályozást, 

- Mélyebb szabványosítás (pl. autorizációs13 interfészek, klíring14 interfészek, intelligenskártya és elfogadó eszköz specifikációk), intenzívebb együttműködés különösen a chip migráció területén (amennyiben ez nem megy a verseny rovására). 

Az EPC tagoknak támogatniuk kell ezt a víziót a kártyarendszerek meglévő irányítási struktúrájában kifejtett munkájukkal.” 

4.2. Kivonatok az EPC Alapszabályból és az EPC 2004 – 2010 Ütemtervből 

4.2.1. EPC Alapszabály 

Kivonatok az EPC Alapszabályból

2. Cikkely: Az EPC rendeltetése és célkitűzései 

Az EPC rendeltetése, hogy összhangban a jelen Alapszabály preambulumában megfogalmazott vízióval, támogassa és mozdítsa elő az Egységes Euró Fizetési Övezetet. Ennek elérése érdekében az EPC, egyebek között fejleszteni kívánja az alább említett tevékenységeket. 

Az Egységes Euró Fizetési Övezeten (SEPA) belüli hitelintézetek számára az EPC: 

- meghatározza az alapvető fizetési szolgáltatásokra vonatkozó közös álláspontot, 

- stratégiai iránymutatást ad a szabványosításhoz, 

- leírást ad a legjobbnak ítélt gyakorlatok megvalósításáról, 

- támogatja és monitorozza a hozott döntések végrehajtását, 

Ilyen módon képes: 

- fenntartani az önszabályozást, 

- megfelelni, amilyen hatékonysággal csak lehetséges, a szabályozók és befektetők várakozásainak. 

Az EPC a maga hatáskörében az Európában euróban végzett alapvető fizetési szolgáltatásokra (kiskereskedelmi és kereskedelmi fizetések), és ezek elszámolására (értelmezéseket lásd a függelékben) összpontosít.

A célkitűzések és a kritikus sikertényezők a következőképpen vannak meghatározva: 

- azon szabványok és legjobbnak ítélt gyakorlati megvalósítások széleskörű elfogadása, amelyek újból alkalmazhatók, egyszerűek, könnyen érthetőek és könnyen implementálhatók,

- az új megoldások implementációja során a bankok meglévő, öröklött rendszerei, a piaci infrastruktúra és a fogyasztói igények figyelembe vétele, 

- a fizetési üzletág alapvető költségeinek fenntartható csökkentése. 

A kitűzött célok megvalósítása önszabályozás révén történik az EPC Plenáris ülésen hozott döntések által. 

3. Cikkely: Az EPC szerepe

A fenti hatáskörén belül az EPC létrehozásának célja, hogy döntéshozó szervként szolgálja az európai fizetési szektort. Emellett felügyeli majd az általa hozott döntések megvalósulását. 

Mindazonáltal az EPC se nem piaci infrastruktúra, se nem fizetési társaság. 

Az EPC egy nemzetközi non-profit egyesülés (“A.I.S.B.L.”), amit a Belga Királyság 1921. évi június 27-i törvénye a non-profit egyesülésekről, nemzetközi non-profit egyesülésekről, és alapítványokról III Fejezet szabályoz.

4.2.2. EPC 2004 – 2010 Ütemterv (elfogadva: 2004. december) 

13. Dia, EPC 2004 – 2010 Ütemterv 

[Az ábrát lásd az eredeti angol nyelvű szöveg 19. oldalán – Itt az angol ábrafeliratokat és azok fordítását adom meg - A ford.]

EPC’s SEPA timeline = EPC SEPA ütemezés

Scheme design and preparation = Rendszertervezés és előkészítés
Implementation and deployment = Implementáció és üzembeállítás
Co-existence and gradual adoption = Párhuzamos működés és fokozatos elfogadás
Responsible - Felelősök

EPC = EPC



Scheme Framework = Kártyarendszerek Keretszabályzata

EPC = EPC



Design & Specification Stage for the 3 SEPA payment schemes/ framework




= 3 SEPA fizetési rendszer tervezési és specifikációs szakasza /keretszabályzat

EPC and operator(s) = EPC és üzemeltető(k)



Pilots = pilot tesztek

EPC, banks and national communities = EPC, bankok és nemzeti közösségek


Planning = Tervezés


Adoption and Implementation = elfogadás és implementáció

EPC = EPC



Programme Management = programok irányítása

EPC and associations = EPC és társulások

 

Regulator, legislator and lobby groups relationships and communication



= szabályozó, törvényalkotó és lobby csoport kapcsolatok és kommunikáció

EPC = EPC



Monitoring and Support = monitorozás és támogatás

ECB (ESCB)
= EKB (ESCB)

Monitoring realisation of SEPA in accordance with Cooperation Model

= a SEPA megvalósulás monitorozása összhangban az együttműködési modellel

21. Dia, EPC 2004 – 2010 Ütemterv: 

“A bankok, mint EPC tagok és/vagy mint az európai és nemzeti bankközösség tagjai felé megfogalmazott kérés:

- Támogassák a SEPA víziót és hatáskört (Alapszabály 1., 2. és 3. cikkely). 

- EPC és nemzeti szinten járuljanak hozzá az EPC célkitűzések megvalósításához. 

- Tervezzék meg és készüljenek fel a változásra 2005-ben, ideértve a mozgósításra és végrehajtásra vonatkozó döntések időbeli meghozatalát.

- Banki és nemzeti közösségi szinten implementálják és monitorozzák a folyamatot.

- Adjanak útmutatást időben társulásaik, a fizetési rendszer szervezetek és infrastruktúrát szolgáltatók számára. 

- Nyerjék meg konstruktív együttműködésre a fogyasztókat, fogyasztói és lobbi csoportokat, kormányokat és más érdekelteket arra alkalmas kommunikációs programokkal.

- Támogassák a nemzeti SEPA implementációs szervezetek 2005-ös elindulását.” 

4.2.3. Az Európai Fizetési Tanács Crowne Plaza nyilatkozata (Brüsszel, 2005. március 17.) 

Mi, az EPC, kötelezettséget vállalunk az Egységes Euró Fizetési Övezet (SEPA) kiépítésére és már kidolgoztuk azokat a SEPA fizetési megoldásokat, amelyek használata terjedőben van az európai állampolgárok és vállalatok között. Elfogadtuk a SEPA teljeskörű megvalósításának Ütemtervét, és annak megvalósítása folyamatban van. 

Létrehozunk két új páneurópai fizetési rendszert az átutalásos fizetések (credit transfer) és közvetlen terhelések (direct debit) bonyolítására. Ugyancsak meg fogjuk tervezni a Kártya Keretszabályzatot, amely meghatározza a bankkártyák egységes piacát. Az egyes fizetési rendszerek (direct debit, átutalás, kártya) szabályzata 2005. végéig rendelkezésre fog állni, és a szolgáltatások 2008. januárig üzemszerűen beindulnak.

Tudomásunkra jutott az eurózónabeli közösségeink visszajelzéseiből, hogy ezeket az új páneurópai szolgáltatásokat a bankok nagy többsége 2008 kezdetéig kínálni fogja ügyfelei részére.

Arról is meg vagyunk győződve, hogy 2010-ig ezekhez a fizetési eszközökhöz természetes módon átmigrált tranzakciók száma el fogja érni azt a kritikus tömeget, ami a SEPA-t a piaci erők működése és a hálózati hatás révén visszafordíthatatlanná teszi. 

A SEPA-t a bankszektor fogja létrehozni, szoros kapcsolódásban valamennyi érdekelt közösséggel (fogyasztók, szolgáltatók, kereskedők, vállalatok és kormányzati szervek) és támogató hatósággal. Az európai bankok közössége erőteljesen elkötelezett ezen ambiciózus akcióprogram iránt, ami az önszabályozáson és a piaci erők és verseny teljes elismerésén alapul.

Az EPC és valamennyi banki közössége oldaláról, elkötelezettség és konszenzus által megteremtettük a sikerhez szükséges feltételeket. 

4.3. Meghatározások 

ATM: [Automated Teller Machine] felügyelet-nélküli elektronikus berendezés, ami lehetővé teszi a kártyabirtokos számára készpénz kivételét. 

Bank: a 2. Banki Direktíva céljaira létrejött hitelintézet, ami több formában is résztvevője lehet egy kártyarendszernek, így lehet forgalmazó, kibocsátó, elfogadó, ill. annak megfelelő minőség. 

Bankcsoport: [Banking group] a jelen Keretszabályzat alkalmazásában a „bankcsoport” vagy a hitelintézetek egy csoportja, ahol részvénytulajdonosi viszony van a csoporthoz tartozó hitelintézetek között, vagy a hitelintézetek egy csoportja, ami, mint egy közösség, dönt egy kártyarendszer által kínált egy vagy több szolgáltatás igénybevételéről. 

Chip: kártyába ültetett integrált áramköri lapka (vagy “chip”) ami képes tranzakciók feldolgozására. A chip kártyák rendelkeznek memóriával és opcionális logikai funkciókkal, továbbá, eltekintve a fizetési funkcióktól, képesek további kártyafunkciókat (amilyen például az elektronikus pénztárca szolgáltatás), valamint emelt szintű biztonságot (biztonságos kártya autentikáció révén) is kínálni. 

Eladás helye (POS): [Point of Sale] az a hely, ahol a kártyabirtokos a vásárlási tranzakciót kezdeményezi (jellemzően a kereskedő helyisége). Noha adottak az alternatív módszerek, ahogy a kártyabirtokosok ma tranzakciót kezdeményezhetnek (például postai/telefonos rendelés, vagy otthoni terminál használata és elektronikus kereskedelmi létesítmények, ahol a kártyabirtokos vagy kereskedő nincs jelen), az interakció helye (POI) kifejezés is használatos. Utóbbi lefedi a kártyával aktivált terminálokat, másképp, felügyelet-nélküli terminálokat is. 

Elfogadás: [Acceptance] adott kártya védjegy elfogadásának folyamata kereskedő vagy felügyelet nélküli terminál által. 

Elfogadó: [Acquirer] intézmény (vagy ügynök) amely a kapcsolatot tartja a kereskedővel  – vagy üzemelteti az ATM-eket, vagy elfogad ATM tranzakciókat, kereskedőtől vagy kártyaelfogadótól elfogad (saját maga vagy ügynöke által) kártyatranzakcióra vonatkozó adatokat, benyújtja ezen adatokat elszámolásra valamely fizetési rendszerbe, a kártyatranzakcióhoz kapcsolódó valamennyi kockázatért pénzügyi felelősséget vállal. 

EMV: az elektronikus pénzügyi tranzakciók globális szabványait közösen szponzoráló, jelenleg 3 vállalat (JCB, MasterCard, Visa) alkotta konzorcium (EMVCo) által irányított szabvány rövidítése. Utalás a konzorcium által kidolgozott és mindhárom vállalat által átvett technikai specifikációkra, melyeket úgy terveztek, hogy biztosítsák a globális interoperabilitást a chip kártyák, chip terminálok, pénzügyi üzenetek és a kapcsolódó szolgáltatások vonatkozásában.

Felhatalmazás adása: [Authorization] tranzakciós kérés engedélyezésének vagy elutasításának folyamata. Általában a kibocsátó vagy a kibocsátó nevében eljáró harmadik fél dönt a tranzakció engedélyezéséről vagy elutasításáról. 

Fizetési kártya: [Payment card] kártya, amit a kártyabirtokos ATM készpénzfelvétel vagy POS fizetési tranzakció indítására használhat. 

Interoperabilitás: [Interoperability] a jelen Keretszabályzat alkalmazásában az interoperabilitás azt a technikai képességet fogja jelenteni, ami lehetővé teszi egy kártya elfogadását bármely terminálon, és/vagy felhatalmazás adását egy feldolgozó által, és/vagy bármely tranzakció feldolgozását, tekintet nélkül arra, hogy melyik kártya vagy terminál generálta azt, és/vagy bármelyik kártyaalapú tranzakció klíringjét és elszámolását, függetlenül annak a kártyarendszernek a szabályzatától, amelyik a kártyát elfogadta.

Kártyabirtokos: [Cardholder] az a személy, aki részére a kártyát kibocsátották, és aki fel van hatalmazva a kártya használatára. A kártyabirtokos közvetlenül vagy közvetetten kapcsolódik a kártyaszámhoz. Neve nyomtatva vagy dombornyomásos formában rajta van a kártyán.

Kártyarendszer: [Card scheme] általános kifejezés azon entitás megjelölésére, ami kártyaalapú fizetési termékeket és szolgáltatásokat kínál. Intézmények (egy vagy több) licenc szerződés megkötése révén válnak taggá egy fizetési rendszerben. A rendszer lehet „4-szereplős” vagy „3-szereplős” modell, vagy átalakulhat azzá.

Kereskedő: [Merchant] kiskereskedő vagy más személy, cég, vállalat, ami szerződéses kapcsolatot létesít egy elfogadóval fizetési kártyák elfogadása céljából, amennyiben árukért és szolgáltatásokért történő fizetésként megfelelő módon bemutatják azt.

Kibocsátó: [Issuer] intézmény, amelyik fizetési kártyát bocsát ki kártyabirtokosoknak, kezeli a kártyabirtokosok kártyaszámláit, engedélyezi a tranzakciókat (saját maga vagy ügynöke útján), továbbá az elfogadó felé garanciát ad a kifizetésre az érvényes tranzakciók esetében (vagyis amikor a tranzakciók lebonyolítása összhangban van a megfelelő kártyarendszer szabályzatával). 

Klíring: [Clearing] pénzügyi tranzakciós adatok kicserélésének folyamata egy elfogadó és egy kibocsátó bank között, annak érdekében, hogy megkönnyítsék egyfelől a tranzakciók könyvelését a kártyabirtokos számláin, másfelől az egyeztetést az adott intézmény elszámolási pozíciójának meghatározására.

Kockázatkezelés: [Risk management] a chip, a terminál vagy a kibocsátó által végrehajtott tesztelési és ellenőrzési folyamat, a tranzakcióhoz kapcsolódó pénzügyi kockázat ellenőrzés alatt tartására. 
Mágnescsík: [Magnetic stripe] mágneses úton kódolt sáv a kártyán, ami a kártyabirtokos kártyájára vonatkozó információkat tartalmazza. A mágnescsík által tartalmazott információ leolvasható egy terminállal és továbbítható a kibocsátóhoz a felhatalmazás-kérés során. 

Márka, Védjegy: [Brand] fizetési termék azonosítására szolgál, amelynek licensz joga adott területen történő használatra vonatkozólag fennáll. 

Off-line tranzakció: olyan tranzakcióra utal, amit a kibocsátóval (vagy ügynökével) kapcsolatban nem álló, az interakció helyén működő terminál dolgozott fel és engedélyezett. 

On-line tranzakció: olyan tranzakció, amit az elfogadó és kibocsátó (vagy ügynöke) közötti valós-idejű párbeszédet követőleg egy terminál engedélyezett vagy elutasított. Ehhez az szükséges, hogy a terminál on-line kapcsolatban legyen az elfogadóval a kérés elküldése és a válasz fogadása céljából. 

On-us: meghatározza, hogy egy bank vagy bankcsoport egyidejűleg kibocsátó és elfogadó fél is-e egyben, házon belüli vagy outsource szolgáltatást nyújtó feldolgozó központ vagy feldolgozást végző partner által nyújtott szolgáltatásokban.

PIN (Personal Identification Number): kizárólag a kártyabirtokos által ismert titkos kód, ami a kártyabirtokos ellenőrzésére használt módszer. 

Számlaszám: [Account number] a kártyaszámot hitelintézetek vagy kártyarendszerek adják ki és tartják nyilván. 

Személyesen végzett tranzakciók: [Face-to-face transactions] bármely tranzakció, ahol a kártya, a kártyabirtokos és a kereskedő egy helyen tartózkodik a tranzakció időpontjában.

Távoli tranzakció: [Remote transactions] bármely tranzakció, ahol vagy a kártya, vagy a kártyabirtokos, vagy a kereskedő nincs jelen ugyanazon a helyen, amikor a kártyabirtokos utasítást ad a tranzakció kifizetésére. Példa erre a postai rendelés, telefonos rendelés, elektronikus kereskedelem. 

1 SEPA: amíg Európa a jelenlegi meghatározás szerint az EU 25 tagállama, továbbá Izland, Liechtenstein, Norvégia és Svájc, addíg a SEPA ezen belül azon térség megjelölése, ahol a fogyasztók fizetési műveleteiket euróban bonyolíthatják (forrás: EPC 2004 – 2010 Ütemterv, 2004. december).


2 Keret: a SEPA Kártya keretszabályzat egy bankok és kártyarendszerek által kínált páneurópai kártyás fizetőeszköz közös elveinek és szabályainak gyűjteménye. Az elveknek, szabályoknak és gyakorlati útmutatásoknak ezt a közös készletét a SEPA bankközi szintű megállapodása rögzítette, amint azt az 1.3.1 szakasz kifejti. 


3 Szabályok: a jelen Keretszabályzat céljaira alkalmazva a szabály azon jogokat és kötelezettségeket jelenti, amelyeket a bankok és kártyarendszerek fogadnak el és vizsgálnak felül időről időre akár a jelen Keretszabályzatban kifejtettek akár a banki részvétel folyományaként egy vagy több kártyarendszerben.


4 SEPA kártyabirtokos: bármely fogyasztó, aki részére SCF kompatibilis kártyát bocsátottak ki és fel van hatalmazva a kártya használatára.


5 Távoli tranzakciók: bármely tranzakció, ahol a kártya és a kártyabirtokos és a kereskedő nincs egyidejűleg jelen ugyanazon a helyen a tranzakció időpontjában, ilyen a postai rendelés, telefonos rendelés, elektronikus kereskedelem.


6A kibocsátásra és elfogadásra alkalmazható rendelkezéseket a bankok a harmadik szereplőként tevékenykedő kibocsátókra és elfogadókra is alkalmazzák. Az utóbbiak esetleg részben vagy egészben banki tulajdonban lehetnek, és azon ország törvényei szerint, ahol bejegyezték őket, esetleg engedéllyel kell rendelkezniük banki tevékenység folytatására. Az ilyen szervezetek 3-szereplős rendszereket is működtethetnek. 





8 EPC SEPA meghatározás (EPC 2004-2010 Ütemterv 9. lap): “A SEPA lesz az a zóna, ahol a lakosok, cégek és más gazdasági szereplők számára mód nyílik Európán belüli eurós fizetési műveletek indítására és fogadására nemzeti határokon belül és kívül, azonos feltételek, jogok és kötelezettségek mellett, függetlenül a fizetés helyétől.”. Az Ütemterv fókuszában ez áll: “A SEPA prioritásként jelenik meg az eurózónában. Az eurózónán kívül európai országokban lehetőség lesz az euró-fizetési rendszerben történő részvételre és a közösségek képesek lesznek adaptálni a SEPA szabványokat és gyakorlatot, így hozzájárulhatnak a fizetési szolgáltatások egységes piacának létrejöttéhez” (ibid.).


9 Megjegyzés: a 2. és 3. fejezet folyományaként elvárt kötelezettségvállalás alapján sem az EPC-nek nem szándéka, sem a jelen Keretszabályzatnak nem törekvése, hogy egy új, „EU kártyarendszert” hozzon létre.


10 Csomagárként nem: minthogy a feldolgozás és klíring elkülönül a kártyarendszer irányításától és a védjegy menedzselésétől, a kártyarendszer résztvevőinek külön kell fizetniük e különböző szolgáltatásokért és funkciókért.


11 A kártyarendszerben résztvevő bank által másik résztvevő bank részére fizetett, kártyatranzakcióhoz kapcsolódó díj. 


12 Kártyaelfogadó [card acceptor]: a kártyát ténylegesen elfogadó fél, aki a tranzakciós adatokat bemutatja egy elfogadó banknak [acquirer].


13 Autorizáció: az a folyamat, ami engedélyezi vagy elutasítja a tranzakciós kérést. Általában, a tranzakció engedélyezésére vagy elutasítására vonatkozó döntést a kibocsátó, vagy a kibocsátó nevében eljáró harmadik fél hozza meg.


14 Klíring: pénzügyi tranzakciós adatok kicserélésének folyamata egy elfogadó és egy kibocsátó között, annak érdekében, hogy megvalósítsák egyfelől a tranzakciók könyvelését a kártyabirtokos számláján, másfelől az egyeztetést az adott intézmény elszámolási pozíciójának meghatározására
















8 / 24

